**Drugo izdanje skupa**

**o bespilotnim letjelicama**

**DroneDays**

**Na Sveučilištu u Zagrebu Fakultetu elektrotehnike i računarstva (FER) 26. i 27. ožujka 2020. održat će se drugo izdanje dvodnevnog skupa o bespilotnim letjelicama DroneDays u organizaciji FER-ovog Laboratorija za robotiku i inteligentne sustave upravljanja (LARICS) u okviru EU projekta AeRoTwin.**

DroneDays 2020 prilika je za upoznavanje s najnovijim trendovima u industriji bespilotnih letjelica te okuplja na jednome mjestu brojne domaće i međunarodne stručnjake, vrhunske znanstvenike, poslovnu i akademsku zajednicu, predstavnike državnih institucija te mnoštvo entuzijasta.

Ovaj je skup najvažnija regionalna platforma za povezivanje regulatornih tijela, krajnjih korisnika i onih koji razvijaju rješenja. Cilj događanja je promovirati jednu od industrija budućnosti, industriju bespilotnih letjelica i mogućnosti njezine primjene u poslovanju te potaknuti dijalog i razmjenu znanja i iskustava korisnika bespilotnih letjelica i pružatelja usluga. Program DroneDays 2020 činit će predavanja gostujućih stručnjaka te sajam vodećih tvrtki u regiji.

Ove će godine sudjelovanjem na stručnim predavanjima akreditirani posjetitelji moći saznati više o aktualnim temama iz zračne robotike. Neke od njih su: istraživanje atmosferskih fenomena flotom bespilotnih letjelica (Simon Lacroix, FR), samopozicionirajući rojevi mikro bespilotnih letjelica za rad u stvarnim uvjetima (Martin Saska, CZ) i koordinacija zračne i svemirske robotike (Rafael Fierro, SAD). Suosnivač osječke startup tvrtke Orqa d.o.o. Srđan Kovačević predstavit će izazove i tehnička rješenja u sustavima udaljenog vida, a LARICS-ov dr. Frano Petric govorit će o sudjelovanju članova LARICS-a na robotičkim natjecanjima s posebnim naglaskom na iskustvo i rezultate postignute na najvećem svjetskom robotičkom natjecanju *Mohamed Bin Zayed International Robotics Challenge* (MBZIRC).

Na prošlogodišnjem skupu DroneDays 200 akreditiranih posjetitelja prisustvovalo je na 17 stručnih predavanja vodećih svjetskih stručnjaka zračne robotike iz sedam zemalja svijeta, održano je 9 demonstracija u letačkoj zoni, a oko 2000 posjetitelja došlo je vidjeti sajam poduzeća kako bi naučili više o bespilotnim letjelicama i njihovoj primjeni.

Sajam poduzeća na kojem se predstavilo 10 hrvatskih poduzeća, institucija i projekata iz raznih područja izazvao je širok interes među 2000 posjetitelja i studenata. Izloženi su najnoviji dronovi i dodatna oprema za profesionalno korištenje te su predstavljene bespilotne letjelice iz domaće proizvodnje. Posjetitelji su imali priliku okušati se u simulatoru letenja te osvojiti vrijedne nagrade iz asortimana generalnog pokrovitelja Aviteh.

S obzirom na rastući broj događanja, publikacija, istraživačkih projekata i područja primjene bespilotnih letjelica, sve se više otkriva golemi potencijal zračne robotike. Skup Drone Days uvelike utječe na popularizaciju ovog područja te na povećanje broja korisnika i vidljivosti znanstveno-istraživačkog rada LARICS-a i FER-a, a time i Hrvatske, na europskoj i svjetskoj karti zračne robotike u akademiji i industriji.

Za više informacija posjetite [dronedays.fer.hr](http://dronedays.fer.hr/)